2.

Julkisen palvelun velvoitteet ovat seuraavat: Kapasiteetti ja palvelujen jatkuvuus: Kunkin reitin säännöllisen matkustaja- ja rahtiliikenteen kokonaiskapasiteetin, jonka kaikki kyseisillä reiteillä toimivat liikenteenharjoittajat yhdessä tarjoavat, on oltava vähintään liitteessä I määritellyn kapasiteetin mukainen. Kun matkustajapaikkojen keskimääräinen käyttöaste tietyllä reitillä ja IATAn liikennekaudella on yli 75 prosenttia tarjotusta kokonaiskapasiteetista, tarjottavaa vähimmäiskapasiteettia on lisättävä seuraavalla vastaavalla kaudella vähintään sellaisella määrällä, että kyseinen käyttöaste voidaan säilyttää. Asukkaille ja opiskelijoille suunnattujen myynninedistämiskampanjoiden puitteissa varattuja paikkoja ei oteta huomioon kyseistä rajaa vahvistettaessa. Suunniteltujen palvelujen saatavuus on taattava vähintään yhden kalenterivuoden ajan, ja ne voidaan keskeyttää ainoastaan antamalla irtisanomisilmoitus kuusi kuukautta aikaisemmin, lukuun ottamatta jäljempänä mainittuja poikkeuksia. Kapasiteetin vähentämiseen on pyydettävä etukäteen Portugalin ilmailulaitoksen (Instituto Nacional de Aviação Civil) lupa, eikä vähentämistä saa toteuttaa aikaisemmin kuin kuuden kuukauden kuluttua, jos tarjottava kokonaiskapasiteetti laskee vähentämisen seurauksena tämän kohdan ensimmäisessä kappaleessa tarkoitettujen vähimmäismäärien alapuolelle. Portugalin ilmailulaitoksen on vastattava lentoliikenteen harjoittajalle 30 päivän kuluessa vähentämistä koskevan pyynnön esittämisestä. Lukuun ottamatta ylivoimaisia esteitä, suoraan lentoliikenteen harjoittajasta johtuvista syistä peruutettujen lentojen määrä ei saa ylittää vastaavalla ilmailukaudella kahta prosenttia suunniteltujen lentojen määrästä; ”peruutuksena” pidetään aikaisemmin suunnitellun lennon toteuttamatta jättämistä, jos kyseiselle lennolle oli varattu vähintään yksi matkustajapaikka. Jos joidenkin reittien lentäminen keskeytetään väliaikaisesti ennalta aavistamattomien olosuhteiden, ylivoimaisten esteiden tai muiden syiden takia, liikennesuunnitelman mukaista kapasiteettia on toimintaa uudelleen aloitettaessa lisättävä vähintään 60 prosenttia, ja lisäkapasiteettia on käytettävä siihen asti, kun liikenteen keskeytymisestä aiheutunut ruuhka on saatu puretuksi. Jos reittien Lissabon—Horta—Lissabon ja Lissabon—Pico—Lissabon lentäminen peruutetaan epäsuotuisien sääolojen vuoksi, lentoliikenteen harjoittajat voivat halutessaan vaihtaa lennon määräpaikaksi lähimmän saaren, jos ne sitoutuvat vastaamaan määräpaikkana olevan saaren ja liikennesuunnitelman mukaisen alkuperäisen määräpaikan välisestä meriliikenneyhteydestä aiheutuvista kustannuksista. Aikataulun noudattaminen: Lukuun ottamatta ylivoimaisia esteitä, suoraan lentoliikenteen harjoittajasta johtuvista syistä aiheutuvia yli 15 minuutin myöhästymisiä saa esiintyä enintään 15 prosentissa lennoista. Käytettyjen ilma-alusten luokka ja toimintaolosuhteet: Lentoliikenne on hoidettava asianmukaisesti katsastetuilla vähintään 90-paikkaisilla suihkuturbiinikoneilla. Lisäksi Hortan ja Picon lentoasemilla toimivien lentoliikenteen harjoittajien on noudatettava Aeronautical Information of Portugal (AIP) -julkaisussa esitettyjä vaatimuksia. Reitillä Funchal—Ponta Delgada—Funchal voidaan liikennöidä myös asianmukaisesti katsastetuilla vähintään 50-paikkaisilla potkuriturbiinikoneilla. Lentojen vähimmäismäärät: — reitillä Lissabon—Ponta Delgada—Lissabon vähintään yksi edestakainen lento päivässä kello 8:n ja 21:n välillä koko vuoden ajan; lennoista yksi viikossa voidaan yhdistää reitin Lissabon—Santa Maria—Lissabon kanssa, — reitillä Lissabon—Terceira—Lissabon vähintään neljä edestakaista lentoa viikossa eri päivinä kello 8:n ja 21:n välillä koko vuoden ajan; lennoista yksi viikossa voidaan yhdistää reitin Lissabon—Pico—Lissabon kanssa, — reitillä Lissabon—Horta—Lissabon vähintään kolme edestakaista lentoa viikossa kello 8:n ja 21:n välillä koko vuoden ajan; lennot eivät saa olla perättäisinä päivinä, — reitillä Funchal—Ponta Delgada—Funchal vähintään yksi edestakainen lento viikossa koko vuoden ajan, — reitillä Porto—Ponta Delgada—Porto vähintään kaksi edestakaista lentoa viikossa koko vuoden ajan; lennoista yksi voidaan yhdistää Lissabonin kanssa lokakuun ja kesäkuun välisenä aikana, — reitillä Lissabon—Santa Maria—Lissabon vähintään yksi edestakainen lento viikossa; se voidaan yhdistää reitin Lissabon—Ponta Delgada—Lissabon kanssa, — reitillä Lissabon—Pico—Lissabon vähintään yksi edestakainen lento viikossa lauantain ja sunnuntain välisena aikana koko vuoden ajan; se voidaan yhdistää reitin Lissabon—Terceira—Lissabon kanssa, — reitillä Porto—Terceira—Porto vähintään yksi edestakainen lento viikossa 1 päivän kesäkuuta ja 30 päivän syyskuuta välisenä aikana. Jos lentoliikenteen harjoittajan (harjoittajien) esittämät liikennesuunnitelmat käsittävät useamman kuin yhden päivittäisen yhteyden, lennot on suoritettava kello 6.30 (lähtö lähtöpaikasta) ja 0.30 (saapuminen määräpaikkaan) välillä, ja vähintään yksi päivittäisistä yhteyksistä on lennettävä kello 8.00 ja 21.00 välillä. Lisäksi vähintään kolmena päivänä viikossa yksi näistä yhteyksistä on lennettävä kello 14.00 mennessä. Täytettyään komission tiedonannossa vahvistetut lentojen vähimmäismäärää ja kapasiteettia koskevat vaatimukset lentoliikenteen harjoittajat saavat lentää muita lentoja edellä vahvistettujen aikataulujen ulkopuolella. Tähän mahdollisuuteen sovelletaan kansallisten lentoasemien lainsäädännön mukaisesti vahvistamia toimintarajoituksia. Jos lentoliikenteen harjoittajan (harjoittajien) liikennesuunnitelmat reiteillä Funchal—Ponta Delgada—Funchal, Lissabon—Santa Maria—Lissabon, Lissabon—Pico—Lissabon ja Porto—Terceira—Porto käsittävät useamman kuin yhden viikoittaisen yhteyden, ne on lennettävä eri päivinä. Reiteillä Lissabon—Terceira—Lissabon, Lissabon—Horta—Lissabon ja Porto—Ponta Delgada—Porto lentojen on jakauduttava tasaisesti koko viikon ajalle. Jos kaikkien lentoliikenteen harjoittajien tietyllä reitillä tarjoamien viikoittaisten yhteyksien kokonaismäärä on enemmän kuin kuusi, on varmistettava vähintään yksi päivittäinen yhteys. Hinnat: 1. Hinnastoon on kuuluttava: a) Turistiluokan rajoitukseton hinta sekä valikoima erilaisia kysynnästä riippuvia erikoishintoja, joille voidaan vahvistaa ehtoja (ekskursiohinta, liikematkustusluokka, tavallinen rahti, erikoistavarat jne.). b) Edestakainen 233 EUR pex-hinta Azorien ja manner-Portugalin välisillä reiteillä sekä edestakainen 172 EUR pex-hinta Azorien ja Funchalin välisillä reiteillä. c) Asukkaille ja opiskelijoille suunnattu tarjoushinta, johon sisältyy rajoituksia ja joka vastaa vähintään 10:tä prosenttia kaikilla reiteillä kullakin IATA:n ilmailukaudella tarjottavista paikoista. Lentoliikenteen harjoittaja vahvistaa näiden paikkojen lentokohtaiset lukumäärät ja hinnat, ja varaamatta jääneet paikat voidaan siirtää muihin hintaluokkiin. Tarjoushinta vastaa vähintään 30 prosentin alennusta asukas- tai opiskelijahinnasta, ja sen on oltava vähintään 120 EUR. d) Henkilöt, jotka ovat oleskelleet vähintään kuusi kuukautta niillä Azorien autonomisen alueen saarilla, joilta on suora lentoyhteys manner-Portugaliin tai Funchaliin, sekä Madeiran autonomisen alueen asukkaat saavat 33 prosentin alennuksen turistiluokan yleisestä rajoituksettomasta hinnasta. e) Enintään 26-vuotiaat opiskelijat, joiden kotipaikka sijaitsee Azorien autonomisella alueella ja jotka opiskelevat muualla Portugalin alueella tai päinvastoin, saavat 40 prosentin alennuksen turistiluokan yleisestä rajoituksettomasta hinnasta. f) Päivinä, jolloin reitillä Funchal—Ponta Delgada—Funchal ei ole suoraa lentoa, enintään 26-vuotiaat opiskelijat, jotka matkustavat Azorien autonomiselta alueelta muualle tai päinvastoin, voivat matkustaa Lissabonin kautta sillä edellytyksellä, että he käyttävät koko matkan ajan saman lentoliikenteen harjoittajan tarjoamia palveluja. Aikataulu on valittava siten, että pysähtymisoikeutta Lissabonissa ei ole. g) Rahtiliikenteen enimmäishinnat vahvistetaan liitteessä II. Kaikkien lentoliikenteen harjoittajien on noudatettava syrjimättä samaa hinnastoa kaikilla 1 kohdassa tarkoitetuilla reiteillä riippumatta siitä, onko lähtöpaikkana Lissabon tai Porto; se ei kuitenkaan estä tiettyjä lentoja koskevien erityisten myynninedistämistoimien toteuttamista. Hinnastojen on oltava esillä sekä myynti- että lähtöselvityspisteissä. 2. Asukkaat ja opiskelijat maksavat seuraavat nettohinnat, joista on vähennetty edellisen kohdan d ja e alakohdassa tarkoitetut alennukset: a) 194 EUR: Azorien autonomisen alueen asukkaiden edestakaiset lennot manner-Portugaliin; b) 170 EUR: Azorien ja Madeiran autonomisten alueiden asukkaiden edestakaiset lennot Azorien ja Funchalin välillä; c) 151 EUR: opiskelijoiden edestakaiset lennot Azorien ja manner-Portugalin välillä; d) 107 EUR: opiskelijoiden edestakaiset lennot Azorien ja Funchalin välillä. Edellä 1 kohdan b ja f alakohdassa sekä 2 kohdan a–d alakohdassa tarkoitettuja hintoja tarkistetaan vuosittain 1. marraskuuta alkaen vuodesta 2008 Portugalin valtiovarainministeriön toimittamassa Grandes Opções do Plano -katsauksessa julkaistun edellisen vuoden kuluttajahintaindeksin kehityksen perusteella; Portugalin ilmailulaitos ilmoittaa kuluttajahintaindeksin kyseisten reittien lentoliikenteen harjoittajille edellisen vuoden 30. syyskuuta mennessä. Lentoliikenteen harjoittajat voivat periä maksun polttoaineen hinnankorotuksista aiheutuvien lisäkustannusten (SC) kattamiseksi; maksu tarkistetaan kolmen kuukauden välein seuraavan kaavan mukaisesti, ja se pyöristetään yhden desimaalin tarkkuudella: SC = k × (b – 50,00) jossa: SC = polttoaineen lisäkustannukset OW (EUR) k = 0,685 × USD ja EUR välinen vaihtokurssi edellisen kolmen kuukauden jakson aikana b = öljyn keskimääräinen tynnyrihinta USD edellisen kolmen kuukauden jakson aikana. Lentoliikenteen harjoittajat voivat myös periä enintään 16 ja 4 EUR suuruisen maksun lippujen varaus- ja kirjoituspalveluista suorissa myyntipisteissään ja puhelinpalvelukeskuksissaan. Edellä 1 kohdan c alakohdassa tarkoitettujen lippujen varaus- ja kirjoituspalveluista peritään enintään 4 EUR suuruinen maksu, jos palvelut tapahtuvat puhelinpalvelukeskuksessa tai lentokentällä sijaitsevissa myyntipisteissä. 3. Valtio myöntää laissa säädettävin edellytyksin tukea autonomisten alueiden asukkaiden ja opiskelijoiden matkakustannuksiin, mikäli 1 ja 2 kohdassa tarkoitettuja perusteita ja hintoja noudatetaan. Vuonna 2008 tuen määrät ovat: — 105 EUR edestakaista lentoa kohti reiteillä: — Lissabon—Santa Maria—Lissabon, — Lissabon—Pico—Lissabon, — Porto—Terceira—Porto, — 86 EUR edestakaista lentoa kohti reiteillä: — Lissabon—Ponta Delgada—Lissabon, — Lissabon—Terceira—Lissabon, — Lissabon—Horta—Lissabon, — Funchal—Ponta Delgada—Funchal, — Porto—Ponta Delgada—Porto. Matkustaja- ja rahtihinnat lennoilla, joiden lähtö- tai määräpaikka on jokin Azorien alueen lentokenttä, jolta ei ole suoraa säännöllistä yhteyttä manner-Portugaliin tai Funchaliin, ovat samat kuin edellisissä alakohdissa tarkoitetuilla lennoilla. Matkat manner-Portugalin ja Azorien autonomisen alueen välillä sekä kahden autonomisen alueen välillä rajoitetaan kahteen lentolippukuponkiin (yksi kumpaankin suuntaan). Azorien autonomisen alueen sisällä matkustaviin sovelletaan seuraavia rajoituksia: — kaksi lentolippukuponkia muille kuin asukkaille, — kolme lentolippukuponkia asukkaille ja opiskelijoille, — lennettäessä Corvoon hyväksytään yksi lentolippukuponki enemmän, jos ei ole päivittäistä yhteyttä. Päivinä, jolloin tietyn saaren ja manner-Portugalin tai Funchalin välillä ei ole suoraa yhteyttä, asukkaat ja opiskelijat voivat matkustaa toista reittiä. Edellä tarkoitetun tuen lisäksi siinä tapauksessa, että matkustajan lähtö- tai määräpaikka on saari, jolta ei ole suoraa yhteyttä manner-Portugaliin tai Funchaliin, valtio maksaa matkakustannukset. Matkakustannusten laskemisessa otetaan huomioon Azorien aluehallituksen autonomisen alueen sisäisiä yhteyksiä varten hyväksymät hinnat. Jos varattu lento jätetään käyttämättä, voidaan määrätä seuraamus, joka saa olla enintään 20 prosenttia vastaavasta turistiluokan viitehinnasta. Nämä julkisen palvelun velvoitteet eivät millään tavoin estä muiden lentoliikenteen harjoittajien kanssa tehtäviä interline-sopimuksia hinnoista, jos lähtö- tai määräpaikka on jokin muu kuin Lissabon, Porto tai Funchal. Lentoliikenteen harjoittajat voivat tarjota yhteisesti lentoliikennepalveluja ja käyttää samaa lennon numeroa, edellyttäen että niillä on Portugalin ilmailulaitoksen etukäteen myöntämä lupa. Lentojen myynti: Lentojen myynnissä on käytettävä vähintään yhtä tietokonepohjaista paikanvarausjärjestelmää. Jatkoyhteyksien ehdot: Jos mainituilla reiteillä toimii useita lentoliikenteen harjoittajia, niiden olisi tehtävä keskenään sopimuksia, joiden ansiosta miltä tahansa Azorien autonomisen alueen lentoasemalta tulevat (tai mille tahansa niistä menevät) asukkaat tai opiskelijat voivat matkustaessaan yhdistää eri lentoliikenteen harjoittajien lentoja. Rahti- ja postipalvelut: Lentoliikenteen harjoittajien on suostuttava kuljettamaan rahtia 1 kohdassa tarkoitetuilla reiteillä Azorien eri saarten välillä tarjotun kapasiteetin mukaan ja liitteessä II määriteltyjä hintoja noudattaen. Liitteessä II vahvistettuihin hintoihin voidaan lisätä enintään 0,10 EUR/kg suuruinen turvamaksu ja polttoainevero, joka on 2 prosenttia kilogrammaa kohti hintoja koskevassa 2 kohdassa esitetyn vakiokaavan mukaisesti määritellyistä polttoaineen lisäkustannuksista (SC). Kullakin lennolla on voitava kuljettaa vähintään kaksi tonnia rahtia, posti mukaan luettuna. Lentoliikenteen harjoittajan tarjoaman kapasiteetin on jakauduttava tasaisesti koko viikon ajalle siten, että voidaan varmistaa seuraavat vähimmäismäärät: — 30 tonnia päivässä reitillä Lissabon—Ponta Delgada—Lissabon, — 25 tonnia kunakin niistä päivistä, jolloin lennetään vähimmäisvaatimusten mukainen vuoro reitillä Lissabon—Terceira—Lissabon. Reitillä Lissabon—Pico—Lissabon on varmistettava, että viikoittain kuljetetaan kaksi tonnia rahtia ja postia edestakaisella lennolla. Kullakin lennolla rahti- ja postipalveluita varten käytettävissä oleva kapasiteetti lasketaan seuraavan kaavan mukaisesti: C = P – (0,75 × S × 97) jossa: C = lennolla rahdin ja postin kuljettamista varten käytettävissä oleva kapasiteetti kilogrammoina ilmaistuna, P = matkustajien, matkatavaroiden, rahdin ja postin kilogrammoina ilmaistu kokonaispaino, joka voidaan kuljettaa tietyn luokan ilma-aluksessa (sallittu hyötykuorma); se saadaan vähentämällä suurimmasta sallitusta lentoonlähtömassasta operatiivinen kokonaismassa (lentokone, miehistö, polttoaine, muonitustarvikkeet ja muu palveluun liittyvä irtovarustus), S = ilma-aluksen matkustajaistuinten lukumäärä, 0,75 = kerroin, joka vastaa 75 prosentin käyttöastetta, 97 = JAR-OPS 1.620:n mukainen aikuisen matkustajan ja hänen matkatavaroidensa standardimassa (84 kg + 13 kg).